
Hannan muistolle









Luku 1. (maailma murtuu)


Ebba tuijotti Miaa järkyttyneenä. Tämän lausumat sanat eivät suostuneet asettumaan mitenkään järkeväksi kokonaisuudeksi hänen mielessään.


”Olen pettänyt sinua”, Mia toisti ääni väristen.


”Miten? Koska?”, Ebba sanoi automaattisesti ja miljoonat pelon säkenet hänen sisällään lähtivät villiin laukkaan. Tämä ei voinut olla totta. Hän ei ollut voinut kuulla oikein ja silti hän kuuli toistavansa.


”Miten? Koska? Kenen kanssa?”, ja tunsi sanojensa myötä kuinka hänen sydämensä jäätyi, muuttui hauraaksi, hajoamaan valmiiksi. Kysymykset tekivät todeksi sen, mitä hän oli juuri kuullut.


Kylmyys hänen sisällään levisi kuin myrkkyruiske jokaiseen soluun ja huokoseen.


Se jähmetti hänet. Sai hänet liikkumattomaksi ja vei shokkiin.


Hänestä tuli turta hapen kulkiessa vain vaivoin rintakehästä alas keuhkoihin ja sieltä aivoihin. Ebba tiesi siinä hetkessä, että hänen maailmansa muuttui juuri. Tuhoutui.


Ebba tuijotti Miaa, odotti selitystä. Selitystä joka ei selvittäisi mitään, mutta joka oli pakko saada.


”Koska, kenen kanssa?”, hän henkäisi hiljaa.


”Nyt viikonloppuna, työmatkalla”, Mia sanoi lähes tyynesti ja katsoi Ebbaa rävähtämättä silmiin. Ebba ei voinut nähdä niissä mitään katumusta tai anteeksipyyntöä.


Mia totesi asian, aivan kuin se olisi jotenkin kuulunut heidän suhteensa käsikirjoitukseen.


Suhteen, joka oli kestänyt lähes seitsemän vuotta. Näistä vuosista oli yhdessä asuttu viisi ja suunniteltu sitä kaiken kestävää tulevaisuutta.


Ja nyt Mia pudotti pommin.


Hänellä oli toinen nainen.


Kuinka kauan, koska, miten, miksi?


Kysymykset sinkoilivat Ebban mielessä, mutta suusta hän ei niitä ulos saanut.


Huoneeseen laskeutui hiljaisuus. Mia istui liikahtamatta sohvalla Ebban tuijottaen häntä kauhusta laajentunein silmin. Äänettömyys jatkui, sanat oli sanottu ja todellisuus tiheni, tiivistyi tiedoksi.


Ebba nousi ylös ja meni kylpyhuoneeseen, sulki oven ja istuutui suihkutilan lattialle.


Hän kietoi kätensä polviensa ympäri ja alkoi keinuttaa itseään hitaasti. Kyyneleet tulivat. Isot, märät, suolaiset kyyneleet.


Hän istui kylmien harmaiden kaakeleiden päällä ja antoi kyynelten valua tietäen, että samalla kylpyhuoneen lattialle valuivat hänen tulevaisuutensa, uskonsa ja rakkautensa. Kaikesta tuosta oli tehty juuri hetki sitten arvotonta ja vääristynyttä.


Ebban sielu valui hänestä ulos jättäen kylpyhuoneen lattialle hauraan ihmisen, joka itki lohduttomasti, sillä tuo ihminen tiesi, että kaikki siihen asti rakennettu oli juuri kadonnut.


Hän ei tuntenut vihaa, eikä suuttumusta. Siihen hän oli aivan liian voimaton.


Asiat etenivät nopeasti. Ebban mielestä liian nopeasti. Mia oli rakastunut, ihastunut ja hullaantunut. Ebba tiesi, että tuossa tilassa mikään maailman mahti ei pystyisi kääntämään Mian päätä.


Mia oli päättänyt. Saanut ja nähnyt jotain, mitä halusi.


Tämä piirre oli aina leimannut Miaa. Jos hän näki jotain haluttavaa, niin se oli saatava.


Matto, matka, uusi seinän väri, takki, vaate, kengät. Aina jotain uutta, aina jotain saavutettavaa.


Ebba oli sallinut tämän Mialle, vaikka toisinaan se oli häntä kovin ärsyttänyt.


Jatkuva muutoksen tarve.


He olivat vaihtaneet asuntoa useasti ja nyt kun Ebba asiaa ajatteli, niin Mian haluamiset olivat toistuneet noin kahden vuoden sykleissä. Mia halusi olla aina liikkeessä, kiirehtiä eteenpäin.


Ebba itse oli parisuhdeihminen, oli aina ollut. Sen oli varmaan hänelle aiheuttanut rikkinäinen lapsuus ja turvan läsnäolottomuus.


Mialle oli puolestaan suotu kaikki eväät vakaaseen ja hyvään elämään. Ehjä perhetausta, vanhemmat jotka kannustivat ja antoivat mahdollisuuksia. Riittävästi rahaa ja harrastuksia, joista taiteen harrastaminen, piirtäminen ja maalaaminen olivat Mialle luontaisia, vaikkakin taideopinnot hän oli jättänyt kesken ja vaihtanut opintoalansa taidehistoriaan.


Taustoistaan huolimatta Ebba oli ollut se vakaa tekijä suhteessa ja Mia puolestaan oli kipuillut paljon erilaisten asioiden kanssa.


Näistä vastakohdista riippumatta he olivat tulleet erittäin hyvin toimeen. Ebba oli tarjonnut Mian levottomalle luonteelle sen vakaan alustan, johon pystyi luottamaan.


Ebba puolestaan ihaili Mian taiteellisuutta ja sivistystä, sekä kauneutta.


Mia oli kaunis nainen, joka huolehti itsestään hyvin. Hän oli 30-vuotias, Ebbaa kahdeksan vuotta nuorempi. Pitkä, vaalea ja hoikka. Lyhyet, kivan poikamaisesti leikatut hiukset ja kaunis hymy.


Mia ei ollut varsinainen kaunotar, mutta nainen joka kyllä huomattiin.


Hän itse väitti, ettei sitä tiedostanut, mutta Ebba oli ollut kyllä usein eri mieltä tästä väittämästä. Häntä oli viime kuukausina myös alkanut ärsyttämään Mian laittautuminen ja itsensä ihaileminen peilistä. Jatkuva vaatteiden ostelu, hiusten muotoilu, huoliteltu pukeutuminen ja kaulaliinojen täydelliset solmut. Mia ei voinut lähteä minnekään ilman, että kaikki oli täysin tip ja top.


Nyt oltiin tässä - hajoamistilassa. Mia oli ilmoittanut, että hän halusi omaa aikaa ja asunnon.


Hän tarvitsi tilaa ajatella asioita ja tulevaisuuttaan. Hän halusi muuttaa pois.


Ebba vastusti ajatusta. Ebban mielestä asioista pitäisi puhua. Purkaa ne syyt miksi näin oli tapahtunut ja olisiko mitään mahdollisuutta heidän yhteiselle jatkolle. Punnita sitä mikä oli hyvin ja mitä pitää korjata. Kunnioittaa sitä historiaa, joka heidän yhteisellä taipaleellaan oli jo luotu.


Ebba oli syvästi loukkaantunut ja koko hänen sielunsa huusi hädissään.


Hän oli ahdistunut ja halusi jonnekin pois, mutta hänen käytännöllinen ja tiedostava mielensä pisti kampoihin sille pelästyneelle lapselle, joka hänen sisällään halusi piiloon tästä kaikesta.


Lapselle, joka yritti pakoon kaikkia niitä tuskaisia tunteita joita tämä tilanne aiheutti. Ebba oli aina toiminut näin, taistellut pakokauhua ja epäjärjestystä vastaan.


Tämä taito oli kehittynyt hänessä hänen kasvaessaan ravintolatyöntekijöiden lapsena. Tuolloin iltoja ja öitä oli usein leimannut äänekäs juhlinta ja humalaisten aikuisten riitely.


Mia ei perääntynyt suunnitelmastaan. Hän halusi pois. Hän ei halunnut keskustella.


Mia halusi aikaa järjestellä tunteitaan ja ajatuksiaan.


Ebban oli myönnyttävä, sillä ei hän väkisin voinut Miaa pitää luonaan, joten hän päästi tämän lähtemään. Auttoi tätä muuttamaan uskotellen itselleen, että tauko tekisi heille molemmille hyvää.


Mian muuttokuorma oli valmis kaksi viikkoa pettämisilmoituksen jälkeen.


He olivat sopineet, että tässä vaiheessa ei olisi ketään kolmansia osapuolia kuvioissa.


He olisivat hetken ilman toisiaan ja katsoisivat mitä tunteita erossa oleminen heissä herättää.


Ebbaa loukkasi ja pelotti se, että Mia ei ollut pyytänyt anteeksi tai ilmaissut mitenkään sitä, että tämä surisi Ebban menettämistä.


Mia vain lähti. Tyynesti, jähmettynyt hymy huulillaan.


Ebba oli tästä kaikesta totaalisessa shokissa. Hän ei voinut ymmärtää mitä oli tapahtunut ja miksi? Missä vaiheessa kaikki oli muuttunut niin radikaalisti?


Oli totta, että heidän suhteensa oli ollut pitkään enemmän toveruutta ja arkea kuin lemmekkäitä öitä tai suuria tutkimusretkiä toisiinsa.


He olivat vanha pari, tuntien ja tietäen jo, mitä oli tiedossa ja tulossa, ja juuri se oli Ebbasta ihanaa. Olla vakaasti jossain ja tietää, että joku oli juuri sinua varten. Enää ei tarvinnut esittää vain parhaimpia puolia itsestään tai markkinoida ihmisyyttään.


Kaikissa suhteissa tulivat omat suvantovaiheensa ja niin oli käynyt myös heille.


Ebba oli varma siitä, että asiat voivat muuttua, kunhan vain oli yhteinen halu muutokselle.


Mia oli kuitenkin hakenut sen muutoksen muualta. Jostain uudesta ja jännittävästä.


Häntä ihailtiin, häntä haluttiin ja se tunne oli huumannut Mian.


Ebba itki ja valvoi yksin heidän yhteisessä kodissaan kuunnellen alaoven kolahduksia ja askeleita rappukäytävässä, mutta yhdetkään niistä eivät pysähtyneet heidän asuntonsa taakse.


Ebba oli ymmällään. Vielä muutama kuukausi sitten Mia oli ehdottanut hänelle, että he menisivät naimisiin. Tämä oli tapahtunut ilman suurempia romanttisia elkeitä. Se oli ollut oikeastaan enemmänkin toteamus.


Päätelmä siitä, että koska he olivat jo ostaneet asunnon yhdessä ja olleet niin kauan parina, niin he voisivat myös vihdoin mennä naimisiin.


Mia halusi Ebban, näin hän oli sanonut, kun Ebba oli kysynyt Mialta, että onko tämä tosissaan.


Ja Ebba halusi Mian. Siitä ei ollut mitään epäilystä. Mian ehdotus oli tehnyt Ebban todella onnelliseksi. Hänestä oli tuntunut pitkään, että Mia oli puntaroinut jotain mielessään ja että tämä oli vihdoin tullut mietteissään päätökseen.


Lopputulos oli ollut se, että hän halusi tosissaan ja vakaasti sitoutua lopullisesti Ebbaan.


He olivat jo ehtineet yhdessä suunnitelleet häitään. Sitä, missä ja koska ne pidettäisiin.


Ja kaiken tämän keskellä Mia oli pudottanut pomminsa. Hän oli tavannut toisen naisen ja hetken mielijohteesta mennyt tämän luokse ja ollut sängyssä tämän kanssa. Kokemus oli ollut Mialle niin mullistava, että nyt hän oli rikkomassa kaiken yhdessä rakennetun. Ebba ei voinut ymmärtää tätä millään mittapuulla.


Hän oli niin loukkaantunut, että ei pyytänyt Miaa takaisin. Ebban mielestä oli Mian tehtävä haluta takaisin.


Mia oli pettänyt. Mian olisi pitänyt olla kauhuissaan siitä, että Ebba saattaisi jättää Mian, eikä toisin päin. Nyt tilanne kuitenkin oli se, että Mia oli lähtenyt ja Ebba valvoi yksin vuoteessaan ja pelkäsi, että Mia ei tule enää takaisin.


Runsas viikko muuton jälkeen Mia soitti Ebballe ja ilmoitti, että haluaa puhua tämän kanssa.


Ebban sydän puristui kokoon pieneksi kiviseksi möykyksi. Ebba aavisti jo, mikä Mian asia on.


Tapaaminen oli sovittu ravintolaan ja siellä Mia kertoi, että hän halusi erota Ebbasta. Hän oli ottanut yhteyttä tuohon toiseen naiseen ja halusi aloittaa tämän kanssa suhteen.


Hän oli viettänyt edellisen viikonlopun naisen luona ja ymmärtänyt, että heillä ei Ebban kanssa ole enää yhteistä tulevaisuutta.


Ebba tuijotti mitään ymmärtämättömänä Miaa.


Hänen teki mielensä paiskata edessään oleva olut päin Mian silmiä, jotka vihreinä ja kylminä tuijottivat Ebbaa. Hän halusi lyödä tuota naista, repiä hänen hiuksensa. Huutaa tälle.


Hän halusi kirkua, mutta kaikki voima valui hänestä ulos. Hänen sisimpänsä luhistui. Se oli nyt ohi.


Ebba nousi seisomaan ja katsoi viimeisen kerran Miaa, käänsi tälle selkänsä ja käveli pois.


Hänen sydämensä takoi ja valtava ahdistus valtasi hänet. Hän halusi epätoivoisesti piiloon jonnekin.


Ebba ei myöhemmin muistanut miten oli selviytynyt kotiin tai mitä oli ajatellut.


Hän itki koko yön ja siitä yöstä alkoi Ebban kamppailu pimeydessä ja tarrautuminen mihin tahansa, mikä piti hänet jotenkin järjissään.









Luku 2. (elämän lanka)


Ensimmäiseksi Ebba opetteli hengittämään, sillä hengittämisestä oli äkkiä tullut vaikeaa ja raskasta.


Jokainen päivä hän istui lattialle tyynyjen päälle, sulki silmänsä ja vain hengitti.


Syvään ja keskittyneesti. Ajatellen ainoastaan hengitystään ja kuvitteellista pistettä suljettujen luomien takana. Hän toisti mieleensä juolahtanutta mantraa ”asta farangi tada”.


Tätä hän toisti epätoivoisen keskittyneesti kaksikymmentä minuuttia, puoli tuntia, toisinaan lähes tunnin. Se helpotti. Rauhoitti poukkoilevaa mieltä.


Joskus hän uppoutui syvälle toiseen maailmaan ja puhui sisällään olevalle hengelle.


Ebba ajatteli aina välillä, että oli tulossa hiukan hulluksi, mutta koska hän oli yksin eikä hänen omat sisäiset matkansa vahingoittaneet ketään, niin hän mieluusti loittoni todellisuudesta välillä pois.


Ilman hengitysharjoituksia päässä olevat ajatukset sinkoilivat sinne tänne, täydellisessä epäjärjestyksessä, paniikkia ja ahdistusta lietsoen.


Aiemmin meditointi oli aiheuttanut hänelle mielihyvää. Hän oli helposti loihtinut eteensä erilaisia värejä, jotka olivat muodostaneet hänen suljettujen silmien verkkokalvoille leikkisiä kuvioita. Tämä oli aina hymyilyttänyt Ebbaa ja hän oli usein matkustaessaan junalla tai linja-autolla huvitellut tällä tavalla.


Nyt ei näkynyt värejä, eikä leikkisiä kuvioita. Näkyi vain pelkkää mustaa. Sysipimeää.


Ebba loihti ajatuksissaan pienen valon pisteen kiinnekohdakseen, eikä päästänyt sitä katoamaan vaikka mustuus yritti nielaista sen itseensä.


Näin hän istui aamuisin, päivällä ja illalla. Vain hengitti ja yritti maadoittaa itsensä maailmaan.


Hänen pikkusiskonsa Karin soitti huolestuneita puheluita ilta toisensa jälkeen.


Hän jaksoi kuunnella Ebban sekavia ajatuksia ja antaa tukensa tälle.


Karinilla ja Ebballa oli erittäin läheiset välit. Heidän yhdessä kokemansa ahdistava lapsuus oli yhdistänyt heitä.


Karin oli vahva, kärsivällinen ja tyyni Ebban vuodattaessa tuntojaan tälle.


Karin asui Odensessa, joka sijaitsi Kööpenhaminasta hiukan yli puolentoista tunnin junamatkan päässä. Karin otti vapaata työstään ja matkusti heti Ebban luokse, kun oli ensin saanut selvää Ebban itkunsekaisesta puhelusta.


Ilman Karinia Ebba olisi varmaankin luhistunut lopullisesti ja joutunut jonnekin hoitoon.


Ebba puhui ja puhui, Karin kuunteli ja lohdutti. Tuo viikko Karinin kanssa antoi Ebballe voimaa.


Hän ymmärsi ettei ollut yksin, vaan hänellä oli perhettä ja että hänellä oli myös muutama todella hyvä ystävä joiden tukeen saattoi horjumattomasti luottaa.


Ebballa oli ollut sen verran voimia, että hän oli soittanut töihin ja käynyt lääkärillä puhumassa tilanteestaan. Hän oli saanut heti kolmen viikon sairasloman ja suosituksen terapiaan hakeutumisesta.


Ebba työskenteli valokuvaajana Carl Allers Etablissement yrityksessä. Ebba oli erikoistunut kustantamon Femina-lehden sisustus- ja lifestyle-julkaisuihin. Työ oli mielenkiintoista, vaikkakin toisinaan Ebbasta tuntui, että sisustukset toistivat itseään tietyissä sykleissä ja vain värit ja mitättömät yksityiskohdat muuttuivat.


Valokuvaus oli hänelle leipätyötä, josta sai riittävän toimeentulon. Ei mitään luksusta, mutta ihan mukavasti kuitenkin.


Mia oli töissä taidetalossa ja järjesti näyttelyitä eri puolille maata ja välillä myös maan rajojen ulkopuolelle. Hän oli erikoistunut tuntemattomien lahjakkuuksien metsästämiseen ja jo kannuksensa saaneiden nykytaiteilijoiden töiden ripustuksiin.


He olivat olleet hyvä pari. Heillä oli ollut kaikki edellytykset hyvään elämään.


Ebba oli kiittänyt monta kertaa kohdentamatonta korkeampaa voimaa siitä, että heillä olivat asiat niin hyvin.


Rahat riittivät kaikkeen mitä he halusivat. Ruokaan, ravintolaillallisiin, kulttuuririentoihin ja matkoihin. Hän itse ei ollut kaivannut mitään lisää, vaan hänestä kaikki tarpeellinen oli jo olemassa.


Hän oli onnekas ja hän oli ollut onnellinen. Heillä oli ollut kaikki.


He olivat Ebban mielestä sopineet toisilleen hyvin ja heillä olisi ollut mahdollista löytää se kadoksiin joutunut kipinä, jos he molemmat olisivat siihen sitoutuneet.


Ebba muisteli yön yksinäisinä tunteina, kuinka kiihkeitä heidän alkuajat olivat olleet. Oikeastaan sitä parasta aikaa oli kestänyt lähes kolme vuotta. Ensimmäisen vuoden he olivat asuneet erillään.


Silloin rakastelupaikaksi oli käynyt mikä vain. Ravintolan vessa, hissi, vierasmakuuhuoneet, päivä tai yö.


He olivat olleet läsnä toisilleen, lähellä toisiaan. Yhtä ja ikuista.


Mia oli nauranut Ebban jutuille, tämän huumorille ja Ebba oli rakastanut sitä, kun oli saanut Mian nauramaan.


Hauskaa ja mielikuvituksellista heillä oli ollut, mutta myös herkkää läsnäoloa ja paljon hellyyttä.


Kaiken tämän muistaminen teki Ebban öistä kestämättömiä.


Päivien kulku seurasi kuitenkin toistaan.


Ebba pakotti itsensä ylös, peseytymään ja syömään jotain, vaikka ruoka ei maistunut yhtään.


Ebba oli laihtunut paljon lyhyessä ajassa, yli kuusi kiloa ja hänen ystävänsä huomauttivat tästä hänelle huolestuneena.


Ebba itsekin havahtui siihen, että vaatteet tippuivat päältä. Toki hän oli hiukan lihonut seurusteluaikana, mutta hän oli kuitenkin aina liikkunut ja pitänyt kunnostaan hyvää huolta.


Siksi hän ei ollut kiinnittänyt muutamaan kertyneeseen kiloon erityistä huomiota.


Mia oli siitä kylläkin hänelle jossain vaiheessa huomauttanut. Tietysti oli huomauttanut, sillä Mia oli täydellisyyden tavoittelija ja vain hoikka, täsmämittainen tyttöystävä sopi hänelle.


Näin Ebba ajatteli hiukan katkerasti kun yritti syödä jotain, ettei olisi ihan täysin kuihtunut pois.


Ensimmäisten surun sekaisten viikkojen jälkeen Ebba hakeutui luontoon, meren äärelle.


Hän oli ottanut palkatonta lomaa sairasloman jälkeen.


Ebba lainasi ystävänsä autoa ja ajoi rannikolle. Siellä hän käveli tunti toisensa jälkeen merituulen pyöritellessä hänen ruskeita puolipitkiä hiuksiaan.


Luonto rauhoitti häntä. Kantoi häntä tyynesti mukanaan. Luonto ei vaatinut mitään, vaan oli ikiaikaisessa yhteydessä kaikkeen. Muuttumattomana.


Ebba löysi oman mielipaikkansa hiekkadyynien keskeltä. Sieltä oli hyvä katsella merta ja sen laineita, sekä alati muuttuvaa veden kuvaa. Hän tuijotti merelle hievahtamatta kymmeniä minuutteja aistien ja tuntien luonnon läsnäolon kirkkaammin kuin koskaan. Hän keskittyi koko tahdonvoimallaan läsnä olevaan hetkeen. Se toimi.


Päivien ja viikkojen kuluessa hän tunsi kuinka luonto alkoi puhua hänelle. Kuinka se vastasi hänen sanoja vailla oleviin kysymyksiinsä.


Hän ymmärsi, että oli osa suurta kiertokulkua ja että niin hänelle, kuin kaikille niille jotka pystyvät pysähtymään, on olemassa oma tarinansa.


Siihen tarinaan kuuluu surua ja menetystä, mutta myös suurta ymmärrystä ja taitoa hyväksyä asiat sellaisenaan. Enää ei tarvinnut taistella, riitti että vain hyväksyi ja oli.


Noilla retkillä ahdistus alkoi helpottaa.


Ebba hyväksyi surun osaksi itseään. Hän ei enää taistellut sitä vastaan, vaan itki lohduttomasti mennyttä aikaa ja toteutumatonta tulevaisuutta. Sitä mikä hänelle oli luvattu ja sitten otettu pois.


Vain harvoin samalle rantakaistaleelle eksyi joku toinen kulkija. Silloin kun niin tapahtui, Ebba osoitti selvästi, että ei halunnut kulkijan kanssa vaihtaa kuulumisia, vaikka Tanskassa yleistä olikin, että vieraat vaihtoivat kohdatessaan sanan tai kaksi toistensa kanssa.


Ebba alkoi kiinnittämään erityistä huomiota pieniin yksityiskohtiin rannalla.


Kerran hän otti kameran mukaansa. Hän tutki tarkkaan rannan kiviä, heiniä, hiekan muotoja. Pieniä hentoja kukkia, simpukoita, ajopuita ja rannalla kulkevia lintuja.


Hän katseli tätä kaikkea kameran linssin takaa. Tarkensi ja zoomasi, valotti ja varjosti kuvia. Hän keskittyi pieniin, lähes huomaamattomiin yksityiskohtiin. Laineen pisaraan, meren vaahtoon, pilvien varjoihin veden yllä. Sateen muodostamaan verhoon ja usvan aavemaiseen liikkeeseen. Kaiken tämän hän taltioi kameralla.


Iltaisin hän tallensi ja järjesteli kuvia tietokoneellaan. Rajasi ja käsitteli niitä. Kaikki tämä toiminta sai hänet näkemään yksinkertaisten asioiden kauneuden ja hänessä heräsi pitkästä aikaa intohimo valokuvausta kohtaan.


Hän oli jo unohtanut kuinka sykähdyttävää oli löytää kameran linssin kautta jotain piilossa olevaa ja ihmeellistä. Todentaa ja suurentaa se, ja tuoda nuo pienet ihmeet näkyväksi ja kaikkien ulottuville.


Hän oli kuvannut jo niin monta vuotta erilaisia kattauksia, esineitä ja täydellisesti aseteltuja tyynyjä, että kuvaamisesta oli tullut hänelle vain itseään toistava toiminto.


Hän oli hyvä siinä mitä teki. Hän osasi teknisesti asiansa. Valot ja varjot. Stylistit asettelivat kuvattavat kohteet ja esittivät hänelle toiveensa siitä, miltä he halusivat asioiden näyttävän. Hän toteutti varmasti ja oikein heidän toiveensa. Mutta mitään omaa ei noissa kuvissa ollut. Ne olivat vain työtä.


Rannalla vietettyjen päivien myötä Ebba löysi taas itsestään sen luovuuden, joka oli ollut piilossa pitkään. Hän muisti miksi oli valinnut aikoinaan kameran kätensä jatkeeksi, ja kuinka hän oli joskus todentanut maailmaa kameran linssin läpi ja haaveillut omasta valokuvanäyttelystä.


Tämä haave oli jäänyt arjen jalkoihin ja siihen, että Ebba ei ollut löytänyt sellaista aihetta tai kohdetta joka olisi hänet sytyttänyt.


Nyt tuo kipinä oli syttynyt hänessä. Se oli vielä pienenä, mutta vahvistui koko ajan. Ebba halusi kuvata oikeasti jotain. Hän näki surussaan maailman nyt todempana kuin aiemmin. Näki kaiken selvemmin.


Valokuvaus vei hänen ajatuksensa pois hetkeksi menetyksestä ja surusta. Se soi lohtua ja helpotusta. Sitä Ebba halusi tehdä, oli siinä järkeä tai ei. Hän halusi irti arjestaan, hän halusi tehdä jotain erilaista. Ebba ymmärsi että tämä kriisivaihe oli hänelle myös mahdollisuus kasvuun.


Nyt hänellä oli kyky nähdä asiat aivan uudelta kannalta ja toteuttaa jotain mitä hän todella halusi.


Hän ei ollut sidoksissa mihinkään eikä kehenkään. Hän oli vapaa. Vapaus oli kivuliasta, mutta yhtä kaikki se oli vapautta ja tämän vapauden Ebba aikoi käyttää.









Luku 3. (muutoksen aika)


Kuukaudet kuluivat. Ebba teki töitä ja asiat Mian kanssa etenivät.


Mia oli hakenut haluamansa tavarat heidän yhteisestä kodistaan. Ebba ei vastustellut mitään mitä Mia ehdotti. Häntä ei kiinnostanut tavara. Mia sai viedä mitä halusi. Sen suhteen asiat sujuivat hyvin ja Mia oli hyvin kohtuullinen jaon suhteen.


Asiat täytyi hoitaa, vaikka kohtaamiset olivat Ebballe tuskallisia. Ehkä ne olivat sitä myös Mialle, vaikkakaan sitä tämä ei Ebballe näyttänyt.


Mia näytti olevan hyvin päättäväinen, eikä tämä vihjannut sanallakaan sitä, että olisi halunnut takaisin Ebban luokse. Mialla oli uusi loistava tulevaisuus odottamassa uuden naisen kanssa.


Sen verran oli Ebba udellut, että tiesi kuka tämä uusi ihmeellinen nainen oli. Hän oli yhden pienen museon tiedottaja ja Mia oli tavannut hänet erään näyttelyn yhteydessä, kun oli ollut sitä suunnittelemassa. Nainen oli kaunis ja Mian ikäinen. Pitkä, tumma ja kopea. Tämä oli ollut Ebban näkemys naisesta kun oli tämän kuvan kaivanut netistä katsottavakseen.


Hän halveksi naista, mutta ymmärsi kyllä, että päätös pettämisestä ja erosta oli Mian, ja tämä nainen oli vain sattunut sopivasti paikalle.


Tästä huolimatta Ebba tunsi vaistomaista halveksuntaa ja katkeruutta Mian uutta naista kohtaan. Hän ei halunnut olla missään tekemisessä kummankaan kanssa.


Asunto oli laitettu myyntiin ja Ebba tiesi, että hänen pitäisi alkaa katsoa uutta paikkaa itselleen.


Heidän asuntonsa sijaitsi Kööpenhaminassa, keskustan tuntumassa arvotalossa. Asunto käsitti kolme huonetta ja keittiön. Alue oli hyvin kysyttyä ja asunto menisi kyllä hyvällä hinnalla nopeasti kaupaksi. Ebballa ei ollut varaa pitää asuntoa yksin, joten siitä oli luovuttava vaikka se kipeältä tuntuikin, menettää koti.


Hänen oli aika päättää mitä tekisi seuraavaksi. Mian lähdöstä oli nyt neljä kuukautta ja asioiden oli liikahdettava jo uuteen suuntaan.


Ebba kulki asunnossa tilasta toiseen ja katsoi autioksi käyneitä huoneita. Kaikki näytti niin paljaalta ja lähes raiskatulta sen jälkeen kun Mia oli hakenut pois sen, mitä oli asunnosta halunnut mukaansa ottaa.


Ebba ei ollut voinut olla paikalla sinä viikonloppuna kun Mia oli tavarat hakenut, vaan oli matkustanut sisarensa Karinin luokse Odenseen.


Tuo viikonloppu oli Ebban viikonlopuista surullisin. Hän tunsi fyysisenä tuskana kaiken, mitä mielikuva tyhjenevästä asunnosta aiheutti. Tämä oli lopullinen loppu. Mia ei tulisi takaisin.


Heillä ei olisi tulevaisuutta yhdessä.


Paitsi suhdettaan, Ebba suri myös hyvää ystävyyttä, jonka hän menetti. Hän ei voisi olla enää edes ystävä Mian kanssa.


Ebba tiedosti että hän ei ollut täydellinen, eikä kaunis, mutta viehättävä Ebba oli. Normaalimittainen, normaalivartaloinen, hiukan vanttera, mutta kuitenkin hoikka.


Ebba oli aika vahva, sillä hän oli harrastanut aina urheilua. Kuntonyrkkeilyä ja lenkkeilyä.


Ebbassa oli parasta hänen vilkkautensa ja se että hän aidosti kiinnostui asioista ja ihmisistä. Hän oli antelias ja rehellinen ja osasi olla kiitollinen asioista. Nyrpeää ilmettä tai kyllästyneisyyttä ei hänessä juurikaan näkynyt.


Hän oli innostuja ja kiinnostunut kaikesta. Juuri nämä ominaisuudet tekivät Ebbasta erityisen viehättävän ja ihmiset viihtyivät hyvin hänen seurassaan.


Ebban vilkkaus ja herkässä oleva nauru oli viehättänyt myös Miaa.


Aikojen saatossa Mia oli kuitenkin alkanut tarkkailla Ebbaa peläten, että tämä tekisi tai sanoisi jotain, joka ei ollut sivistynyttä tai tilanteeseen sopivaa. Mia halusi, että kaikki oli hienostunutta ja täydellistä.


Tämä oli ärsyttänyt Ebbaa, mutta Mian käytös ja toiveet olivat kuitenkin vaikuttaneet sen verran, että Ebba huomasi useammin kuin kerran käyttäytyvänsä Mian kanssa kutsuilla, ravintolassa ja kylässä hillitymmin kuin olisi halunnut.


Mia myös alkoi määritellä miten Ebba pukeutui. Hän käytti tunti toisensa jälkeen aikaa etsien netistä heille molemmille sopivia vaatteita. Ebbaa ei valtavasti pukeutuminen kiinnostanut.


Hän joutui töissä täydellisen muotimaailman kanssa tekemisiin ja vapaa-ajallaan hän halusi olla, no vapaalla.


Ei Ebba huonosti pukeutunut, vaan rennon mukavasti. Hän ei kuitenkaan jaksanut pitää tyylikkyyttä tärkeimpänä asiana maailmassa ja meni ulos mieluummin käytännöllisissä kuin muodikkaissa vaatteissa.


Asunto laitettiin myyntiin ja Ebballa oli aikaa kaupantekopäivästä muuttoon kolme kuukautta.


Näin oli Mian kanssa sovittu.


Asuntoa ei vielä oltu maksettu kuin viisi vuotta, joten loppuvelkaa piti lyhentää paljon. Asuntomarkkinat olivat kuitenkin kehittyneet sen verran suotuisasti, että kyllä he molemmat saisivat omansa takaisin ja hiukan ylikin. Mia oli jo katsonut rahoilleen uuden kohteen. Ebba ei udellut asiasta enempää.


Hänen oli päätettävä mitä hän itse tekisi elämällään ja rahoillaan. Sijoittaisiko ne uuteen ja pienempään asuntoon kauempana keskustasta, menisikö vuokralle jonnekin vai miten tästä eteenpäin elämänsä suunnittelisi.


Ebba valvoi näitä asioita miettien yö toisensa jälkeen ja punnitsi eri vaihtoehtoja.


Hän voisi jatkaa elämäänsä lähes niin kuin ennekin. Mennä töihin ja maksaa asuntolainaa.


Kaikki oli kuitenkin muuttunut. Mikään ei ollut kuin ennen. Ei ollut Miaa.


Ei ollut heidän yhteistä tulevaisuutta. Ei yhteisiä lomia. Ei yhteisiä teatterireissuja, elokuvia ja illallisia. Tiedossa oli vain yksinäisiä iltoja vieraassa paikassa, vieraalla asuinalueella.


Ei enää tuoreita sämpylöitä viikonloppuisin alakerran leipomosta. Ei naapuri Gretan pirteää tervehdystä pihalla. Gretan, joka vielä lähes 90-vuotiaana jaksoi nauttia elämän antimista peritanskalaiseen tyyliin. Tämä istui usein läheisen puiston penkillä ja veti nautinnollisesti pitkiä henkosia savukkeestaan ja kaivoi mukanaan tuomastaan korista muhkean voileivän ja pullon olutta.


Ebba ja Mia olivat usein liittyneet Gretan seuraan ja kuunnelleet hänen elämänmyönteistä ja iloista jutusteluaan niin naapureista, päivän tapahtumista kuin Gretan nuoruuden päivistä.


Kaikki oli muuttumassa ja muutokset eivät olleet ollenkaan Ebban mieleen. Hän itki usein iltaisin menetystään. Kyse ei enää ollut pelkästään Miasta vaan myös kaikesta muusta mikä häneltä samalla katoaisi.


Yhtenä levottomana iltana Ebban mieleen nousi ajatus, joka ei jättänyt häntä rauhaan. Ensin se oli vain häilyvä välähdys hänen mielessään. Ajatus iti ja voimistui alkaen houkutella häntä yhä enemmän.


Ebballe oli syntynyt idea siitä, että hän oikeasti alkaa tehdä sitä, mitä oli halunnut tehdä aina, mutta oli joutunut hautaamaan haaveensa elämän realiteettien edessä.


Ebba oli aina halunnut tehdä oman valokuvakirjan. Nyt hänelle avautui siihen mahdollisuus. Asunnosta saatava raha vapauttaisi Ebban ainakin vuodeksi työnteon ikeestä. Hänen piti vain miettiä mitä aihepiiriä hän halusi kuvata. Luonto oli selkeä valinta, mutta mikä luonto? Mikä aihepiiri? Se oli Ebballe epäselvää, mutta ajatus vapaasta vuodesta, pois töistä ja pois maasta, ne asiat olivat Ebballe jo selvät.


Niitä hän halusi ja mikä häntä estäisi toteuttamasta haavettaan?


Maa johon hän muuttaisi, piti olla kuitenkin sellainen, että hänen rahansa riittivät mahdollisimman pitkään. Joten oli suunnattava Euroopan ulkopuolelle. Se oli selvä. Mutta minne?


Ebba sai sattumalta vastauksen pohdintaansa.


Hän oli kahvilassa ja pöydällä hänen edessään lojui National Geographic lehti.


Ebba otti lehden käteensä ja alkoi selailla sitä. Äkkiä hän terästäytyi. Lehdessä oli artikkeli villieläinten salametsästyksestä Afrikassa. Kuvat luonnosta olivat todella vaikuttavia. Aihe oli raaka, mutta Ebba näki villin luonnon ja hehkuvat värit. Silloin ajatus syttyi kirkkaana hänen mieleensä.


Hän matkustaisi jonnekin Afrikkaan ja tekisi kuvakirjan sieltä.


Hän tiesi kyllä, että aihe ei ollut mitenkään omaperäinen tai uusi. Afrikan luonnosta oli tehty jo lukemattomia teoksia, mutta ehkä siihen oli oma syynsä, miksi niin monet olivat valinneet juuri Afrikan teostensa kohteeksi.


Maanosa oli laaja ja rikas. Sen värikylläisyys ja eläimistö oli maapallon runsaimpia.


Kyllä Ebban teos mahtuisi mukaan. Ja Ebba oli tekemässä sitä itselleen, ei muille. Se oli hänen unelmansa, häntä itseään varten. Siinä kahvilan pöydässä syntyi Ebban päätös muuttaa tulevan vuoden polkunsa.


Nyt kun päämäärä oli selvinnyt Ebba ryhtyi kuumeisesti työhön. Ensin hän puntaroi, mikä maa olisi sopiva kohde lähteä naisena yksin matkaan. Aluksi hän ajatteli Etelä-Afrikkaa, mutta luettuaan maan jatkuvista levottomuuksista hän muutti mieltään ja päätyi lopulta Tansaniaan.


Tansania oli luonnoltaan rikas ja siellä sijaitsi useita kansallispuistoja. Näistä Serengeti oli tunnetuin. Afrikan korkein vuori Kilimanjaro sijaitsi Tansaniassa Kenian rajan tuntumassa. Maassa oli laajoja järvialueita ja miombo-savannia. Vuoristossa oli vuoristometsiä, merelle rajattuja suojelukohteita ja riistansuojelualueita.


Maa oli luonnoltaan erittäin monipuolinen ja koska Afrikan valtioista Tansania oli ehkä se rauhallisin kolkka, päätös oli selvä Ebballe. Sinne hän menisi.


Lisäksi Tansania ja Pohjoismaat olivat tehneet jo vuosikymmeniä kehitysyhteistyötä ja maassa toimi tanskalaisten ohella myös ruotsalaisia ja suomalaisia paljon erilaisissa projekteissa. Terveydenhuollossa, vesihuollossa, infrastruktuurin rakentamisessa ja kulttuuriyhteistyössä.


Paikalla oli paljon pohjoismaalaisia ihmisiä, joten yksin ei tarvinnut maassa olla, vaan apua olisi tarvittaessa paljon tarjolla.


Nyt kun päätös oli Ebban mielessä syntynyt, niin hän sai täysin uutta virtaa toteutukseen. Hän laati aikataulun. Kolme kuukautta sai riittää.


Aivan ensimmäiseksi piti hankkia rokotteet. Sen jälkeen piti tehdä matkasuunnitelma. Varata lentoliput, tutkia paikan historiaa, luontoa ja ilmastoa. Päättää kohteet. Selvittää yhdyshenkilöt, lähetystöt, majoitukset, vakuutukset ja vaikka mitä.


Aivan ensimmäiseksi Ebba marssi pomonsa Erikin luokse ja ilmoitti tälle aikeistaan. Hän kertoi että aikoi olla nyt vuoden matkoilla ja tehdä haaveestaan totta.


Hän kyllä ymmärtäisi jos Erik ei haluaisi häntä takaisin vuoden jälkeen. Hän itse ei halunnut polttaa siltoja takanaan, vaan oli palattuaan valmis neuvottelemaan uudestaan työpaikastaan, jos se vain Erikille sopi.


Nyt kun asia oli sanottu hänen pomolleen ääneen, se muuttui myös Ebban mielessä ihan oikeasti todeksi. Hän oli todella lähdössä. Hän oli lausunut ääneen sen, mitä oli omassa mielessään pyöritellyt jo pidemmän aikaa.


Kaikkina niinä unettomina ja tuskaisina öinä Mian lähdön jälkeen, tämä hänen pähkähullu ja epärealistinen suunnitelmansa oli pitänyt Ebban järjissään ja toimintakykyisenä.


Antanut hänelle kiinnekohdan jota kohti ponnistella. Ja nyt hän oli luomassa todeksi sen, mikä hetki sitten oli ollut vain jonkinlainen pakopaikka reaalimaailmasta.


Hän oli ottanut ensimmäisen askeleen kohti uutta polkua. Hän oli irtisanoutunut töistä ja julkilausunut suunnitelmansa. Perääntyä hän ei enää aikonut.


Viikot kuluivat nyt nopeasti. Jos hetki sitten oli jokainen päivä ollut pitkä ja vailla päämäärää, niin nyt tilanne oli täysin toinen.


Ebba oli varannut lentoliput syksylle ja lähtö koitti jo kolmen kuukauden kuluttua. Hän oli ollut yhteydessä Tanskan suurlähetystöön Tansaniassa ja saanut sieltä tietoa majoituspaikoista ja paikalla olevista henkilöistä. Rokotukset oli aloitettu ja ne ehtisi ottaa tuona aikana ongelmitta.


Sisarelleen Karinille kertomista Ebba oli siirtänyt mahdollisimman pitkään, sillä hän tiesi mitä siltä suunnalta oli tulossa. Huolta ja varoituksia. Siksi Ebballe olikin iloinen yllätys kun hän huomasi, että Karin tuki tämän päätöstä varauksetta.


”On hyvä, että pääset pois tästä kaikesta”, hänen sisarensa tokaisi yksinkertaisesti kun Ebba kertoi suunnitelmistaan käydessään yhtenä viikonloppuna Karinin luona.


”Sinun ajatuksesi ovat olleet aivan liikaa menneessä. Ymmärränhän minä sen toki, mutta tosiasioiden vatvominen kuukausi ja viikkotolkulla on tarpeetonta”, Karin jatkoi hänelle niin tyypillisen käytännölliseen tapaan.


”Jos saan sanoa, niin oikeasti Mia jäi minulle aika arvoitukseksi. Te kävitte täällä koko viiden vuoden aikana yhdessä ehkä kolme kertaa. Mia oli kyllä ihan mukava, mutta hmm… jotenkin niin etäinen. Ei hänestä saanut oikein otetta.”


”Nyt Mia on mennyt ja sinulle tekee parempaa kuin hyvää karistaa tämän maan pölyt jaloistasi ja tehdä jotain sellaista mitä oikeasti haluat tehdä.”


Ebba tuijotti sisartaan sanattomana ja kyyneleet kohosivat hänen silmiinsä. Karin oli ollut aina hänen puolellaan. Aina tukenut häntä ja ollut heistä kahdesta se, joka oli läsnä ja paikalla silloin kun toista tarvittiin.


Myös silloin kun äiti oli sairastunut syöpään, joka oli myöhemmin johtanut äidin kuolemaan.


Karin oli ollut heistä kahdesta se, joka vietti äidin rinnalla syöpähoidot ja järjesti kotiavut.


Karin oli hoitanut lääkärissäkäynnit ja kaikki käytännön asiat huolimatta siitä, että hänellä itsellään oli huollettavanaan kolmevuotias tytär ja tietysti aviomies.


Ebba tajusi tämän kaiken ja pieni häpeän puna kohosi hänen kasvoilleen. Hän oli ollut muka niin kiireinen, että ei ollut kuin satunnaisesti ottanut osaa äidin hoitoon. Toki Karin asui samalla paikkakunnalla ja Ebba kauempana, mutta silti.


Ebba oli väistänyt vastuuta ja sälyttänyt mielihyvin suurimman osan asioista Karinin hartioille. Ja nyt tuossa sisar taas oli. Kuuntelemassa hänen huoliaan ja kannustamassa häntä löytämään oma, uusi suunta elämälleen.


Ebba ei voinut muuta kuin halata lämpimästi sisartaan ja kuiskata liikutuksesta karhealla äänellä.


”Kiitos Karin. Sinä olet vain niin mahtava.”


Karin katsoi Ebbaa pitkään ja vakavasti silmiin ja vastasi.


”Olet sisareni ja ainoa mitä minulla on jäljellä historiastani. Äiti on kuollut ja isään ei ole ollut vuosikausiin välejä. Ei sen jälkeen kun he äidin kanssa erosivat ja isä oli, … niin muistat kyllä millainen. Olet minulle todella rakas.”


Ebban silmiin nousivat kyyneleet ja hän ei voinut kuin halata entistä tiukemmin sisartaan.


Nykyään kaikki tunteet tuntuivat olevan erittäin vahvoja ja herkästi pintaan nousevia. Se oli erokriisin hyvä tai huono puoli. Riippuen siitä, miten asiaa tarkasteli.









Luku 4. (kohti uutta)


Matkapäivä koitti yllättävän pian ja Ebba huomasi seisovansa matkatavaroiden kera lentoaseman lähtötiskillä.


Hän oli pakannut erittäin huolellisesti valokuvaustarvikkeet ja kameran, sekä tietokoneen. Ne olivat nyt hänen kallein omaisuutensa.


Muuta tavaraa Ebballa oli aika vähän. Hän oli päätellyt, että kaikkea tarpeellista sai kyllä myös perillä. Vaatteita, hyttyssuihkeita, hygieniatarpeita.


Hyvät kengät hän oli pakannut ja kiikarit, sekä tehokkaan taskulampun, kunnollisen moskiittoverkon ja kätevän kevyen riippumaton.


Ne Ebba koki tärkeiksi tavaroiksi, eikä ollut ollut täysin vakuuttunut siitä, että näitä löytyisi hyvälaatuisina perillä.


Kaikki oli hoidettu ja uusi tuntematon tulevaisuus odotti häntä.


Lento Kööpenhaminasta suuntautui ensin Istanbuliin ja sieltä matka jatkuisi Dar es Salaamiin, joka oli Tansanian keskuskaupunki vaikka ei maan pääkaupunki ollutkaan. Pääkaupungin virkaa oli toimittanut vuodesta 1996 Dodoma, mutta lähes kaikki lähetystöt ja käytännön asiat hoidettiin edelleen Dar es Salaamista käsin.


Lento Istanbuliin sujui aikataulun mukaisesti ja ongelmitta. Lento oli lyhyt vain reilut kolme tuntia, mutta jatkolento Dar es Salaamiin oli huomattavasti pidempi, lähes kahdeksan tuntia. Onneksi lento oli yölento ja hyvällä onnella Ebba saisi nukuttua suurimman osan tuosta matkasta. Matka-aika oli kokonaisuudessaan lähes 13 tuntia, joten kärsivällisyyttä matkan teossa tarvittiin. Ebba oli varannut lennot Turkish Airlinelta, sillä heillä oli ollut halvin hinta ja hyvät aikataulut. Ilokseen hän huomasi, että palvelu koneessa oli erittäin hyvää ja ruoka maistuvaa.


Lento sujui rauhallisesti ja Ebba sai jopa nukuttua jonkin verran yön ensimmäisinä tunteina. Lento laskeutui Dar es Salamiin hiukan kello kolmen jälkeen aamuyöstä. Ei mikään ihanteellisin aika saapua täysin vieraaseen maahan.


Lentokentällä oli täysi hyörinä päällä ja ensimmäisenä oli viisumitarkastus maahantulijoille. Jono oli pitkä ja eteni hitaasti. Ebba suhtautui asiaan rauhallisesti.


Hänellä ei ollut kiire minnekään. Hän oli saapunut maahan ilman paluulippua ja viisumiin oli merkitty maassaoloaikaa vuosi tästä hetkestä eteenpäin. Joten jokunen tunti lentokentällä ei häirinnyt häntä yhtään.


Hän katseli muita matkustajia, lentokentän viranomaisia ja vartioita. Oli jännä huomata, että tässä maassa hän edusti värillistä vähemmistöä. Kaikkialla oli tummia kasvoja ja vain siellä täällä näkyi valkoihoisia ihmisiä.


Ebba ei ollut aiemmin käynyt tällä mantereella ja hänen teki mieli kaivaa heti pieni pokkarikamera käsimatkatavaroista, mutta sitten hän ei tohtinut. Hän ei ollut vielä päässyt maahan sisälle ja valokuvaus olisi voitu tulkita vaikka provokaatioksi. Joten hän tyytyi tarkkailijan asemaan ja imi uusia vaikutteita itseensä.


Lentokenttähallin tuoksu oli erilainen kuin kotona. Se oli sekoitus betonia, kosteutta ja jotain määrittelemätöntä.


Ebba oli saapunut maahan erittäin hyvään vuodenaikaan, sillä ilmasto syyskuussa oli Tansaniassa parhaimmillaan. Päivälämpötilat olivat kolmenkymmenen asteen tienoilla, mutta illaksi viileni ja päivän kuumuus vaihtui yön miellyttävään noin kahdenkymmenen asteen viileyteen. Ebballa oli hyvää aikaa totutella maahan ja teiden kunto mahdollisti juuri nyt paikasta toiseen siirtymisen. Varsinainen sadekausi alkoi vasta maaliskuussa, kestäen kesäkuun alkupuolelle.


Toki Tansaniassa paistoi aurinko ympäri vuoden, mutta sadekautena etenkin rannikolla ja ylängöillä oli usein rankkasateita, jotka hajottivat teitä, saaden ne tulvimaan vaikeuttaen täten huomattavasti liikkumista paikasta toiseen. Keski-tasangot puolestaan pysyivät suhteellisen kuivina myös sadekautena. Ebba oli tätä silmällä pitäen tehnyt alustavan matkasuunnitelman.


Ensimmäiset kuukaudet hän viettäisi näin kuivan kauden aikana rannikon ja ylänköjen tuntumassa ja vasta myöhemmin suunnistaisi keski-tasangoille.


Mutta aivan ensiksi piti päästä lentokentältä pois ja maahan sisälle. Pitkän odottamisen jälkeen oli Ebban vuoro leimauttaa viisuminsa virkailijalla. Tämä tutki tarkkaan Ebban passin ja viisumin. Ebbasta tuntui, että heitä valkoisia ihmisiä tarkastettiin huomattavasti pidempään kuin tummaihoisia.


Näin tämä menee, ajatteli Ebba. Olemme täällä vieraita ja siksi meihin suhtaudutaan epäluuloisesti.


Tämä pieni kohtaaminen oli muistutus siitä, mitä vierasmaalaiset kokivat joka päivä ihmisten taholta kotona Tanskassa. Ebba hymyili ystävällisesti virkailijalle, mutta tämä tuijotti häntä vain tiukasti silmiin ja jatkoi passin tarkastelua.


Viimein virkailija leimasi Ebban passin ja hän astui ensimmäisen kerran Tansanian maaperälle.


Lentokenttä oli kohtuullisen pieni ja sekava. Odotushallia ei oltu päällystetty marmorilla tai kiillotetulla kivellä. Lattia oli yksinkertaista värjäämätöntä betonia ja kaikki hallissa oli pelkkää käytäntöä. Ei kahviloita tai ostospaikkoja. Pieni kioskin tapainen oli, josta Ebba kävi ostamassa vettä itselleen.


Hän oli vaihtanut ennakkoon hiukan tansanian shillinkejä. Hän oli ottanut mukaan matkalle euroja joiden vaihtokurssi oli Tansaniassa hyvä.


Matkatavaroiden saapuminen kesti luvattoman kauan. Ebba oli jostain lukenut, että Afrikan valtioissa katoaa suhteessa matkustajamääriin kaikista eniten matkatavaroita.


Joku oli sanonut hänelle, että tavaroiden saapuminen kesti siksi niin kauan, että niille tehtiin ”turvatarkastuksia.” Jos laukussa oli jotain arvokasta, niin se oli yllättäen kadonnut matkalla lentokoneesta halliin noin 200 metrin matkalla.


Ebba ei ollut halunnut uskoa noita puheita, mutta nyt ollessaan täällä ja katsellessaan ympärilleen hän alkoi pelätä tavaroidensa puolesta.


Hänellä oli matkatavarana todella arvokas ammattikamera erilaisin lisävarustein, zoomit ja kalliit led-valot mukaan lukien. Oikeastaan kameroita oli kaksi. Pienempi ja helpommin liikuteltava ja sitten se varsinainen tykki, jolla oli tarkoitus ottaa ne kaikkia häikäisevät kuvat.


Tämän tajutessaan Ebballe nousi kylmä hiki pintaan trooppisesta kosteudesta huolimatta.


Ilman kameroita kaikki olisi turhaa ja hänen matkansa tyssäisi jo ennen kuin oli kunnolla edes alkanut.


Kyllä vakuutus korvaisi kamerat, mutta ne eivät olleet vain pelkkiä kameroita. Ne olivat Ebban instrumentteja ja hänellä oli oma erityislaatuinen suhde omistamiinsa kameroihin.


Hän oli työskennellyt niiden kanssa tuhansia tunteja. Ne olivat tuttuja ja omia.


Täysin uuden kameran parissa menisi paljon aikaa, ennen kuin siihen syntyisi samanlaista suhdetta.


Sinisiin haalareihin pukeutuneet miehet kantoivat hallin yhteen nurkkaan matkatavaroita. He asettelivat laukkuja hujan hajan betonilattialle. Halli heräsi eloon. Kaikki koneessa olleet noin 200 matkustajaa ryntäsivät tarkistamaan joko juuri heidän laukkunsa oli aseteltu saapuvien tavaroiden nurkkaan.


Täällä ei ollut hienoa matkalaukkuhihnaa, jossa saattoi katsoa oman laukkunsa hidasta ja vakaata saapumista poimittavaksi.


Tämä muistutti enemmän katutappelua. Ihmiset siirtelivät laukkuja edestakaisin. Kaikki laukut olivat lähes samannäköisiä, joten ei auttanut kuin lukea nimilapusta oliko oikea laukku osunut kohdalle.


Ebban huomio kiinnittyi meluisaan mutta mielenkiintoiseen porukkaan. Ryhmä koostui isokokoisista valkoisista miehistä, jotka muistuttivat jotenkin toisiaan. Heitä oli Ebban laskelmien mukaan viisi tai kuusi.


Yksi miehistä näytti olevan aika humalassa ja tämä huojui paikallaan edes takaisin typerä hymy huulillaan. Miehellä oli hiekan väriset lyhyet hiuksen ja viikset, sekä alkoholista punoittavat posket. Seurueessa oli viisi muuta miestä, joista neljä oli aika tuhteja. Yksi heistä näytti Ebban silmään suorastaan jättiläiseltä.


Miehet sähelsivät ja metelöivät hallissa. Yksi heistä nappasi tavararöykkiöstä kitarakotelon näköisen laukun ja Ebba ymmärsi, että kyseessä oli jonkin sortin yhtye.


Hoikka ja pitkä vaalea mies otti neliskulmaisen ison vanerilaatikon haltuunsa. Laatikossa oli Suomen lippu. Siis suomalaisia. Niinpä tietysti, hymähti Ebba mielessään.


Vaalea mies meni vanerilaatikon kanssa hiukan kauempana seisovan noin nelikymppisen kivan näköisen naisen luokse, joka kärsivällisenä seisoi ja odotti muun seurueen kovaäänisen ja hallitsemattoman matkatavaroiden haltuunottamisen loppua.


Hänen seuranaan oli pieni tummahiuksinen mies, jonka jalkojen juuressa oli kasa kovakantisia metallisia laukkuja. Mikrofoneja, päätteli Ebba.


Mies oli siis ääniteknikko ja muut miehet selkeästi yhtyeen jäseniä, sillä jokainen heistä kantoi jonkin sortin soitinlaukkua käsissään. Nainen oli ehkä solisti.


Seurue oli saanut tavaransa ja kaikki kokoontuivat naisen ympärille kuin koirapentue odottaen seuraavaa tapahtumaa. Nainen katsoi papereitaan hetken ja viittasi koko ryhmän eteenpäin. Hän nykäisi humalassa olevaa miestä hihasta ja sanoi tälle jotain tuiman näköisenä.


Mies horjui hiukan ja nyökkäsi sitten katuvan näköisenä ja lähti kiltisti muun porukan jäljessä kohti uloskäyntiä.


Ebba tajusi kuinka helppoa oli täällä napata jonkun vieraan laukku mukaansa, joko tarkoituksella tai tahattomasti. Seuraava lasti laukkuja oli tulossa ja Ebba erotti siinä päällimmäisenä oman kameralaukkunsa. Se oli helppo erottaa sillä sitä ympäröi violetti nauha, jossa oli vaaleanpunaisella painettuna playboy-pupuja.


Tämä oli ollut Mian lahja Ebballe ja se oli huvittanut heitä molempia. Mia oli sanonut, että koska kaikki kameran linssin takaa katsottuna oli objektia, niin tässä sinulle maailman tunnetuin objektisymboli suojaamaan laukkua avautumiselta.


Ebba lähti liikkeelle ja välittämättä muista kanssamatkustajista rynnisti laukkunsa perään kyynärpäitä käyttäen. Nyt ei ollut aika turhalle kohteliaisuudelle, sillä Ebba oli väsynyt ja hän halusi jo nukkumaan majapaikkaan, jonka oli varannut Tanskan lähetystön suosituksesta.


Aluksi hän oli ajatellut, että saapuu maahan ihan omin avuin, sillä eikö kaikkialla maailmalla pätenyt suurin piirtein samat säännöt?


Lentokentältä taksi ja kysymään kuskilta vinkkejä siitä, mikä olisi sopiva yöpymispaikka tietyllä budjetilla.


Netin kautta majapaikkojen varaus oli ollut aika sekavaa ja luettuaan muiden matkailijoiden vinkkejä maasta, Ebba oli tullut siihen tulokseen, että hänen alkuperäinen suunnitelmansa ei ehkä sittenkään ollut niin hyvä kuin hän ensi alkuun oli ajatellut.


Oli lukemattomia kertomuksia siitä, kuinka pahaa aavistamattomat matkailijat olivat luottaneet taksikuskeihin tai kadulta nappaamiinsa oppaisiin, jotka auliisti tarjosivat palvelujaan ja löytäneet itsensä ryöstettynä ja pahimmissa tapauksissa mukiloituna jostain laitakaupungilta.


Tansania oli köyhä maa ja köyhyys ajoi ihmiset tekemään pahoja asioita.


Eivät pahuuttaan, vaan henkensä pitimiksi. Ja kun köyhyyttä jatkuu aikansa, myös omantunnon ääni katoaa.Toiminnasta tulee tavallaan ihan hyväksyttävä keino saada toimeentulonsa hölmöiltä valkoisilta, jotka oikeastaan ovatkin velkaa siirtomaa-ajoista paikallisille ihmisille.


Ebba ei ollut uskonut näitä kliseisiä kuvailuja, vaan hänen maailmassaan kaikkialta löytyi rehellisyyttä, hyvyyttä ja oikeudenmukaisuutta.


Mutta nyt kun hän oli itse täällä vieraassa kulttuurissa tuhansien kilometrien päässä kotoa, niin hän oli erittäin onnellinen, että oli varannut kyydin ja majapaikan etukäteen.


Tähän päätökseen oli vaikuttanut kuitenkin kertomuksia enemmän se tosiseikka, että lento saapui perille niin myöhään yöllä.


Vieraassa maassa ja vieraassa kaupungissa ei ollut mukavaa keskellä yötä järjestellä asioitaan. Ei se ollut mukavaa edes kotona Kööpenhaminassa.


Kodin ajatteleminen sai Ebban mielen mustumaan. Eihän hänellä enää ollut kotia. Koti oli mennyt Mian myötä. Koti ja vakaa varma tulevaisuus.


Äkkiä Ebba tunsi itsensä täydelliseksi hölmöksi seisoessaan matkatavaroiden kanssa kivikovalla ja kalkin harmaalla betonilattialla, joka tuoksui kosteudelta ja homeelta.


Ympärillä seilaili sekavasti käyttäytyviä ihmisiä hallissa, jossa ei tuntunut olevan oikein minkäänlaista järjestystä. Röykkiö matkalaukkuja ja putkikasseja paljaalla lattialla ja ihmiset penkomassa niitä.

